હંસલ મહેતાની ‘સિટીલાઇટ્સ’ ગયા વર્ષે આવેલી બ્રિટિશ ફિલ્મ ‘મેટ્રો મનીલા’ની રીમેક છે. ‘મેટ્રો મનીલા’ને દુનિયાભરના વિવેચકોએ વખાણેલી, પરંતુ અહીં આખી ફિલ્મમાંથી સતત પીડા ટપકતી રહે એનું હંસલ મહેતાએ ખાસ ધ્યાન રાખ્યું છે. ગરીબ હોવા છતાં આ નાનકડો પરિવાર સુખી છે એવું અલપઝલપ બતાવ્યા પછી સતત તેમને માથે દુ:ખના ડુંગર તૂટતા રહે છે. વળી ફિલ્મની ટ્રીટમેન્ટ પણ રિયલિસ્ટિક કહેવાય એ પ્રકારની રખાઈ છે એટલે બે ટંક ભોજન માટે પણ ટળવળતો પરિવાર ઉકરડે પડી રહે, બિયરબારમાં કામ માગવા જાય ત્યારે યુવતીના આખા શરીરને છેક સુધી ચકાસવામાં આવે, ફરિયાદ નોંધવાને બદલે વિડિયોગેમ રમ્યે રાખતા પોલીસવાળા... આ બધું એટલી સહજતાથી બતાવાય છે કે આપણા મગજની નસ તણાઈ જાય. ઉપરથી ડૉક્યુમેન્ટરી ફિલ્મમેકર્સના ફેવરિટ એવા સતત હલહલ થતા કૅમેરા-ઍન્ગલ્સ અને ખાસ્સી વાર સુધી સહેજ પણ બૅકગ્રાઉન્ડ મ્યુઝિક વિના ચાલતા સીન આપણી ધીરજની કસોટી કરી લે.